Návrh ROZHODNUTIE EURÓPSKEHO PARLAMENTU A RADY o mobilizácii rezervy na nepredvídané udalosti v roku 2014 /* COM/2014/0328 final */





DÔVODOVÁ SPRÁVA 1. KONTEXT NÁVRHU Nariadenie Rady č. 1311/2013, ktorým sa ustanovuje viacročný finančný rámec na roky 2014 – 2020 (ďalej len „nariadenie o VFR“), umožňuje mobilizáciu rezervy na nepredvídané udalosti až do výšky 0,03 % hrubého národného dôchodku 28 krajín EÚ ako poslednú možnosť v rámci reakcie na nepredvídateľné okolnosti. V technickej úprave VFR na rok 2014[1], ktorá vychádza z článku 6 nariadenia o VFR, sa absolútna výška rezervy na nepredvídané udalosti na rok 2014 stanovila na 4 026,7 mil. EUR. V súlade s článkom 13 nariadenia o VFR a po preskúmaní všetkých možností financovania dodatočných a nepredvídaných platobných potrieb Komisia navrhuje mobilizáciu rezervy na nepredvídané udalosti na rok 2014 v plnom rozsahu na doplnenie platobných rozpočtových prostriedkov, ktoré sa týkajú výdavkov v podokruhu 1a, podokruhu 1b, okruhu 2 a okruhu 4 všeobecného rozpočtu Európskej únie na rozpočtový rok 2014, a to nad rámec stropu platieb vo výške 135 866 mil. EUR na platby. Záväzok uvedený v bode 14 medziinštitucionálnej dohody z 2. decembra 2013, podľa ktorého návrh Komisie sprevádza návrh na prerozdelenie v rámci súčasného rozpočtu, sa zohľadňuje v návrhu opravného rozpočtu (NOR) č. 3/2014[2], a to návrhom na presun 65,0 mil. EUR z rezervy pre dohody o partnerstve v odvetví udržateľného rybárstva a úsporami vo výške 378 000 EUR vyplývajúcimi z konverzie pracovných miest kategórie AST na pracovné miesta kategórie AST/SC v plánoch pracovných miest. V nadväznosti na tento presun sa v NOR č. 3/2014 navrhuje zvýšenie vo výške 711,4 mil. EUR na úrovni platobných rozpočtových prostriedkov až po strop platieb VFR na rok 2014, ako aj zvýšenie platobných rozpočtových prostriedkov vo výške 4 026,7 mil. EUR prostredníctvom mobilizácie rezervy na nepredvídané udalosti v súlade s článkom 13 nariadenia o VFR. 2. NEPREDVÍDATEĽNÉ OKOLNOSTI, KTORÉ NASTALI PO ZASADNUTÍ EURÓPSKEJ RADY VO FEBRUÁRI 2013 2.1. ÚVOD Politická dohoda o stropoch pre VFR na roky 2014 – 2020 bola dosiahnutá na úrovni Európskej rady vo februári 2013. Počas nadväzujúcich rokovaní s Európskym parlamentom: · Stropy pre VFR stanovené v záveroch Európskej rady z februára 2013 sa potvrdili, pričom sa uznal mimoriadne ťažký kontext v čase tohto rozhodnutia[3]. · Ustanovenia pre existujúce osobitné nástroje boli rozšírené. · Schválili sa nové nástroje flexibility ako napríklad celková rezerva pre záväzky a celková rezerva pre platby. · Potvrdila sa rezerva na nepredvídané udalosti, ktoré bola schválená na zasadnutí Európskej rady vo februári 2013. V tejto súvislosti je tiež vhodné pripomenúť stanovisko Komisie k zápisnici z Európskej rady z februára 2013, podľa ktorého „... je rozdiel vo výške 51,5 miliardy EUR medzi záväzkami a platbami v budúcom viacročnom finančnom rámci na obdobie 2014 – 2020 v súlade so zásadami riadneho finančného hospodárenia a právnymi požiadavkami len do tej miery, do akej sa hlavy štátov a predsedovia vlád dohodli, že sa uplatní osobitná a maximálna flexibilita s cieľom zabezpečiť súlad s článkom 323 ZFEÚ, aby mohla Únia plniť svoje povinnosti.“ Existenciu „nepredvídateľných okolností“, ktoré odôvodňujú mobilizáciu rezervy na nepredvídané udalosti na pokrytie dodatočných platobných potrieb, je teda potrebné posudzovať vzhľadom na stav vo februári 2013, kedy boli prvýkrát stanovené stropy platieb VFR. 2.2. REZERVA NA NEPREDVÍDANÉ UDALOSTI AKO NÁSTROJ, KTORÝ PREDSTAVUJE POSLEDNÚ MOŽNOSŤ V článku 13 ods. 1 nariadenia o VFR je rezerva na nepredvídané udalosti vymedzená ako nástroj, ktorý predstavuje poslednú možnosť v rámci reakcie na nepredvídateľné okolnosti. V NOR č. 3/2014 Komisia navrhuje využiť nerozdelenú rezervu v rámci stropu platieb na rok 2014 vo výške 711 mil. EUR na posilnenie platieb v iných oblastiach[4], po tom, čo sa vyčerpali možnosti na presun. Obmedzená možnosť na prerozdelenie prostriedkov v rámci existujúceho rozpočtu zjavne nepostačuje na pokrytie nepredvídaných potrieb uvedených v nasledujúcich častiach. Vzhľadom k tomu, že celková rezerva pre platby nie je uplatniteľná na rok 2014, mobilizácia celej rezervy na nepredvídateľné okolnosti na rok 2014 vo výške 4 026,7 mil. EUR je preto jediným dostupným nástrojom reakcie na dôsledky nepredvídateľných okolností, ku ktorým došlo po tom, čo sa po prvýkrát stanovili stropy platieb VFR. Je to takisto nástroj na zníženie značného rozdielu medzi úrovňou schválených platobných rozpočtových prostriedkov a dodatočnými nepredvídanými platobnými potrebami na tento rok. Okrem toho majú niektoré z týchto nepredvídateľných okolností aj vplyv na rozpočet na rok 2015. 2.3. ROZPOČTOVÉ DÔSLEDKY NEPREDVÍDATEĽNÝCH OKOLNOSTÍ V ROKU 2014 V tejto časti sa uvádzajú nepredvídateľné skutočnosti, ku ktorým došlo od zasadnutia Európskej rady vo februári 2013, a rozsah, v akom ovplyvňujú platobné požiadavky, s ktorými je potrebné sa vysporiadať v roku 2014 prostredníctvom mobilizácie rezervy na nepredvídané udalosti na tento rok. 2.3.1 Prednostné uskutočnenie programov v podokruhu 1a a podokruhu 1b Očakáva sa, že prednostné uskutočnenie iniciatívy na podporu zamestnanosti mladých ľudí a programov Horizont 2020, Erasmus+ a COSME, o ktorom sa rozhodlo v júni 2013[5] v rámci politickej dohody o VFR na roky 2014 až 2020, by v roku 2014 malo viesť k čistému zvýšeniu platobných potrieb vo výške 627 mil. EUR. Na pokrytie platobných potrieb vyplývajúcich z presunutia ťažiska financovania formou viazaných rozpočtových prostriedkov na akcie programu Marie Skłodowska-Curie na začiatočnú fázu a na Európsku radu pre výskum je pre program Horizont 2020 potrebná dodatočná suma vo výške 155 mil. EUR vo forme platobných rozpočtových prostriedkov. V dôsledku rozhodnutia o prednostnom uskutočnení je pre program Erasmus+ potrebných 117 mil. EUR a pre program COSME 10 mil. EUR vo forme platobných rozpočtových prostriedkov na rok 2014. Tieto sumy zahŕňajú dodatočné potreby vyplývajúce z rozhodnutia Európskeho parlamentu a Rady o zvýšení kapitálu Európskeho investičného fondu (EIF) od roku 2014 z príspevkov získaných z rozpočtových presunov z programov Horizont 2020 a COSME, ktoré by sa mali vyplatiť v roku 2014. Očakáva sa, že zodpovedajúce presunutie ťažiska financovania na záverečnú fázu v programe ITER a v časti Nástroja na prepájanie Európy súvisiacej s energetikou, ktoré v plnej miere vykompenzuje zvýšenie viazaných rozpočtových prostriedkov v roku 2014, nebude viesť k zníženým platbám v roku 2014. Pokiaľ ide o podokruh 1b, rozpočet na rok 2014 už zahŕňa čistý vplyv vo forme platobných rozpočtových prostriedkov vo výške 345 mil. EUR na pokrytie prednostného uskutočnenia iniciatívy na podporu zamestnanosti mladých ľudí v roku 2014. Preto kombinované dodatočné platobné rozpočtové prostriedky vyplývajúce z prednostného uskutočnenia programov v podokruhoch 1a a 1b predstavujú 282 mil. EUR v roku 2014. 2.3.2 Neuhradené žiadosti o platbu v oblasti politiky súdržnosti v roku 2013 V septembri 2013, keď členské štáty predložili svoje revidované prognózy, sa očakávané neuhradené žiadosti o platbu v oblasti politiky súdržnosti na konci roka 2013 odhadovali „až do výšky 20 miliárd EUR“. Táto suma bola referenčnou hodnotou pre rokovania o úrovni platobných rozpočtových prostriedkov počas zmierovacieho postupu v novembri 2013 v súvislosti s rozpočtom na rok 2014. Skutočný rozsah neuhradených žiadostí o platbu ku koncu roka však prekročil o 3,4 mld. EUR horný odhad vychádzajúci z predchádzajúceho vývoja podľa prognóz členských štátov. Neočakávaný nárast žiadostí o platbu, ktorý túto situáciu na konci roka 2013 ešte zhoršil, pravdepodobne nebude kompenzovaný znížením ich množstva v roku 2014. 2.3.3 Fond európskej pomoci pre najodkázanejšie osoby (FEAD) V kontexte nariadenia o Fonde európskej pomoci pre najodkázanejšie osoby[6] sa dohodli dodatočné dobrovoľné prostriedky vo výške 1 mld. EUR v bežných cenách z Európskeho sociálneho fondu (ESF). Okrem toho sa v tomto nariadení ustanovuje miera predbežného financovania na úrovni 11 % vypočítaná na základe celkových pridelených prostriedkov na roky 2014 – 2020, zatiaľ čo všeobecné sadzby predbežného financovania európskych štrukturálnych a investičných fondov sú omnoho nižšie (na rok 2014 je to 1 % alebo 1,5 % pre členské štáty, ktoré majú závažné ťažkosti v súvislosti s finančnou stabilitou). V dôsledku toho došlo k nepredvídanému čistému nárastu platobných potrieb na predbežné financovanie v roku 2014 vo výške 99 mil. EUR. 2.3.4 Navýšenie mier spolufinancovania pre rozvoj vidieka a rybárstvo V nariadení o spoločných ustanoveniach (NSU) sa pre nové programy VFR na roky 2014 – 2020 opätovne zaviedlo 10 % navýšenie mier spolufinancovania do roku 2016 pre členské štáty s dočasnými rozpočtovými ťažkosťami, ktoré sa pôvodne vzťahovalo iba na výdavky, ktoré vznikli do 31. decembra 2013. S cieľom zabezpečiť koherentný a jednotný prístup k predchádzajúcemu programovaciemu obdobiu by členské štáty mali mať prospech zo zvýšenej miery spolufinancovania do konca obdobia oprávnenosti pre programy na roky 2007 – 2013. Na tento účel bol zmenený článok 77 nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, článok 70 ods. 4 písm. c) nariadenia (ES) č. 1698/2005 pre Európsky poľnohospodársky fond pre rozvoj vidieka a článok 77 nariadenia Rady (ES) č. 1198/2006 o Európskom fonde pre rybné hospodárstvo. Súvisiace nepredvídané platobné potreby na rok 2014 predstavujú 90 mil. EUR pre EPFRV a 10 mil. EUR pre EFRH v rámci okruhu 2. Tieto zvýšené potreby sa automaticky vykompenzujú až do ukončenia programov, pretože celkové pridelené prostriedky v prospech týchto členských štátov sa nemenia. Z rovnakých dôvodov možno očakávať dodatočné platobné potreby na rok 2015. 2.3.5 Navýšenie mier spolufinancovania pre politiku súdržnosti Ako sa uvádza v časti 2.3.4 v nariadení o spoločných ustanoveniach (NSU) sa opätovne zaviedlo 10 % navýšenie mier spolufinancovania do roku 2016 pre členské štáty s dočasnými rozpočtovými ťažkosťami, ktoré sa pôvodne vzťahovalo iba na výdavky, ktoré vznikli do 31. decembra 2013. Súvisiace nepredvídané platobné potreby na rok 2014 pre Európsky fond regionálneho rozvoja (EFRR), Európsky sociálny fond (ESF) a Kohézny fond (KF) v podokruhu 1b predstavujú 1 125 mil. EUR. Pokým nebude potvrdený trend plnenia platieb v roku 2014, sa z dôvodov opatrnosti nezahrnú dodatočné platobné potreby týkajúce sa navýšenia mier spolufinancovania pre politiku súdržnosti do žiadosti týkajúcej sa neočakávaného oneskorenia neuhradených žiadostí o platbu na konci roka 2013, ako sa uvádza v časti 2.3.2. Je možné, že v závislosti od množstva neuhradených žiadostí o platbu na konci roka 2014 bude potrebné, aby Komisia v súvislosti s týmto navýšením spolufinancovania navrhla mobilizáciu rezervy na nepredvídané udalosti na platby v roku 2015. 2.3.6 Nariadenie o spoločných ustanoveniach pre európske štrukturálne a investičné fondy Výsledkom rokovaní medzi Európskym parlamentom a Radou o nariadení o spoločných ustanoveniach boli zmeny v platobných potrebách v porovnaní so závermi zo zasadnutia Európskej rady vo februári 2013. Dohodnuté zníženie výkonnostnej rezervy zo 7 % na 6 %, zníženie rozsahu výkonnostnej rezervy[7], zvýšenie ročného predbežného financovania a vylúčenie výkonnostnej rezervy z počiatočného a ročného predbežného financovania bude viesť k zmene očakávaného platobného profilu a celkovo bude mať pravdepodobne za následok dodatočné platobné potreby v období do roku 2020. Zníženie platobných potrieb v roku 2014 však možno v porovnaní s počiatočným predpokladom očakávať vzhľadom na vylúčenie výkonnostnej rezervy zo základu, z ktorého sa vypočítava pôvodné predbežné financovanie pre európske štrukturálne a investičné fondy. To znižuje platobné potreby v roku 2014 o 288 mil. EUR. Napriek tomu príslušné rozpočtové prostriedky neboli zahrnuté do rozpočtu na rok 2014, a preto ich nie je potrebné odpočítať, keďže pri príprave rozpočtu na rok 2014 sa predpokladala 7 % výkonnostná rezerva vylúčená z výpočtu predbežného financovania, ako aj schválenie len 80 % operačných programov. 2.3.7 Finančný balík pre Ukrajinu Ako reakciu na dramatický vývoj udalostí na Ukrajine Komisia oznámila[8] 5. marca 2014 poskytnutie finančného balíka zahrňujúceho „zmluvu o podpore konsolidácie štátu“ formou rozpočtovej podpory vo výške 355 mil. EUR, z toho prvá splátka vo výške 250 mil. EUR sa má vyplatiť v júni 2014 a druhá splátka vo výške 105 mil. EUR v polovici roka 2015. Takýto harmonogram splátok je oveľa rýchlejší ako tradičná pomoc v rámci nástroja európskeho susedstva. Preto Komisia žiada 250 miliónov EUR na pokrytie tohto nepredvídaného vývoja v roku 2014. 2.4. ROZPOČTOVÉ DÔSLEDKY NEPREDVÍDATEĽNÝCH OKOLNOSTÍ V ROKU 2015 V tejto fáze sa Komisia zaoberá len rozpočtovými dôsledkami nepredvídateľných okolností na rok 2014. Na informačné účely sa v tejto časti uvádzajú rozpočtové dôsledky nepredvídateľných okolností v roku 2015, v súvislosti s ktorými bude vzhľadom na plnenie potrebná primeraná rozpočtová reakcia zahŕňajúca použitie všetkých dostupných nástrojov, ktoré sú uvedené v nariadení o VFR, vrátane mobilizácie rezervy na nepredvídané udalosti pre daný rok. 2.4.1 Prednostné uskutočnenie programov v podokruhoch 1a a 1b Očakáva sa, že prednostné uskutočnenie programov Horizont 2020, Erasmus+ a COSME v rámci podokruhu 1a bude mať v roku 2015 za následok čisté zvýšenie platobných potrieb vo výške 143 mil. EUR. Pokiaľ ide o podokruh 1b, očakáva sa, že presunutie ťažiska financovania výdavkov na začiatočnú fázu iniciatívy na podporu zamestnanosti mladých ľudí a zodpovedajúce presunutie ťažiska financovania na záverečnú fázu časti Nástroja na prepájanie Európy súvisiacu s Kohéznym fondom a európskej územnej spolupráce povedie k dodatočným platobným potrebám vo výške 505 mil. EUR v roku 2015. 2.4.2 Navýšenie mier spolufinancovania pre politiku súdržnosti Ako sa uvádza v predchádzajúcich častiach 2.3.4 a 2.3.5, v nariadení o spoločných ustanoveniach (NSU) sa pre nové programy VFR na roky 2014 – 2020 opätovne zaviedlo 10 % navýšenie mier spolufinancovania do roku 2016 pre členské štáty s dočasnými rozpočtovými ťažkosťami, ktoré sa pôvodne vzťahovalo iba na výdavky, ktoré vznikli do 31. decembra 2013. V dôsledku toho sa očakávajú dodatočné platobné potreby na rok 2015 vo výške 375 mil. EUR na navýšenie mier spolufinancovania pre politiku súdržnosti. Avšak predpokladá sa, že rozpočtové dôsledky navýšených mier spolufinancovania pre rozvoj vidieka a rybárstvo by sa mali obmedziť len na rok 2014. 2.4.3 Finančný balík pre Ukrajinu Ako je uvedené v oddiele 2.3.7, očakáva sa, že druhá splátka finančného balíka pre Ukrajinu by do polovice roka 2015 mala viesť k dodatočným platobným požiadavkám vo výške 105 mil. EUR. 2.5. ROZPOČTOVÉ DÔSLEDKY NEPREDVÍDATEĽNÝCH OKOLNOSTÍ V ROKOCH 2014 A 2015: PREHĽAD Ako je uvedené v tabuľke 1 ďalej, nepredvídané platobné potreby na rok 2014 v porovnaní so situáciou vo februári 2013 celkovo dosahujú výšku 5 209 mil. EUR. Avšak vzhľadom na dôsledky známe pri prijímaní rozpočtu na rok 2014 a na posúdenie vplyvu navýšenia mier spolufinancovania pre politiku súdržnosti, ktoré sa musí uskutočniť koncom roka 2014, je na vysporiadanie sa so súvisiacimi platobnými potrebami v roku 2014 potrebných 4 027 miliónov EUR. Tabuľka 1: nepredvídané platobné potreby, ktoré vznikli po zasadnutí Európskej rady vo februári 2013 Dodatočné platobné potreby na rok 2014 súvisiace s nepredvídateľnými okolnosťami, ktoré zatiaľ nie sú zahrnuté do rozpočtu na rok 2014 || V miliónoch EUR Prednostné uskutočnenie v rámci podokruhu 1a (Horizont 2020, Erasmus+ a COSME) || 282 Predbežné financovanie pre FEAD || 99 Nepredvídané oneskorenia v roku 2013 || 3 296 Navýšenie miery spolufinancovania: rozvoj vidieka a rybárstvo (okruh 2) || 100 Finančný balík pre Ukrajinu || 250 Celkové dôsledky nepredvídateľných okolností, ktorý zatiaľ nie je zahrnutý v rozpočte na rok 2014 (A) || 4 027 Dodatočné platobné potreby, ktoré súvisia s nepredvídateľnými okolnosťami, zahrnuté do rozpočtu na rok 2014 || V miliónoch EUR Prednostné uskutočnenie iniciatívy na podporu zamestnanosti mladých ľudí || 345 Riešenie výkonnostnej rezervy pre európske štrukturálne a investičné fondy || -288 Celkové dôsledky nepredvídateľných okolností zahrnuté do rozpočtu na rok 2014 (B) || 57 Dodatočné platobné potreby súvisiace s nepredvídateľnými okolnosťami, ktoré sa pravdepodobne prejavia po roku 2014 || V miliónoch EUR Navýšenie mier spolufinancovania: Politika súdržnosti (podokruh 1b) || 1 125 Celkové dôsledky nepredvídateľných okolností, ktoré sa pravdepodobne prejavia po roku 2014 (C) || 1 125 Celkový súčet nepredvídateľných okolností, ktoré majú vplyv na platobné potreby (D = A + B +C) || 5 209 Prednostné uskutočnenie programov v rámci podokruhov 1a a 1b, navýšenie mier spolufinancovania pre politiku súdržnosti a finančný balík pre Ukrajinu povedú k dodatočným platobným potrebám aj v roku 2015, ako sa uvádza v tejto tabuľke. Dodatočné platobné potreby na rok 2015 súvisiace s nepredvídateľnými okolnosťami, ktoré sa budú riešiť neskôr || V miliónoch EUR Prednostné uskutočnenie v rámci podokruhu 1a (Horizont 2020, Erasmus+ a COSME) || 143 Prednostné uskutočnenie iniciatívy na podporu zamestnanosti mladých ľudí || 505 Navýšenie mier spolufinancovania: Politika súdržnosti (podokruh 1b) || 375 Finančný balík pre Ukrajinu || 105 Nepredvídateľné okolnosti, ktoré majú vplyv na platobné potreby, spolu || 1 128 Stručne povedané, v tejto fáze Komisia navrhuje obmedziť žiadosť o dodatočné platobné rozpočtové prostriedky v roku 2014 pre politiku súdržnosti len na neuhradené žiadosti o platby na konci roka 2013. Je možné, že neskôr sa predloží žiadosť zodpovedajúca navýšeniu o 10 % na spolufinancovanie politiky súdržnosti v roku 2014, vzhľadom na posúdenie neuhradených žiadostí o platbu na konci roka 2014. Okrem toho, ako sa uvádza v časti 2.4., v roku 2015 sa očakávajú dodatočné platobné potreby. Je preto možné, že Komisia bude musieť v neskoršej fáze navrhnúť, vzhľadom na plnenie v roku 2014, mobilizáciu rezervy na nepredvídané udalosti aj na rok 2015. Zatiaľčo sa na rok 2014 navrhuje presun sumy vo výške 65,4 mil. EUR, pre zostávajúce dodatočné platobné potreby na roky 2014 – 2015 na riešenie nepredvídateľných okolností sa navrhuje mobilizácia prostredníctvom rezervy na nepredvídané udalosti. Toto sa vykompenzuje znížením stropov platieb v nasledujúcich rokoch VFR na roky 2014 – 2020, ako sa uvádza v článku 13 ods. 3 nariadenia o VFR. 3. KOMPENZÁCIA REZERVY NA NEPREDVÍDANÉ UDALOSTI VOČI STROPOM VFR V článku 13 ods. 3 nariadenia o VFR sa vyžaduje, aby sa sumy, ktoré sú k dispozícii v dôsledku mobilizácie rezervy na nepredvídané udalosti, plne kompenzovali rezervami pre súčasný rozpočtový rok alebo budúce rozpočtové roky. Podľa článku 13 ods. 4 nariadenia o VFR sumy, ktoré sa takto kompenzovali, sa v kontexte viacročného finančného rámca ďalej nemobilizujú, aby sa neprekročili celkové stropy pre viazané a platobné rozpočtové prostriedky, ktoré sú stanovené vo VFR na súčasný rozpočtový rok a budúce rozpočtové roky. Preto mobilizácia rezervy na nepredvídané udalosti na platobné rozpočtové prostriedky v roku 2014 a s tým súvisiaca kompenzácia musia rešpektovať celkový strop platieb na roky 2014 až 2020 vo výške 1 023 954 mil. EUR v bežných cenách (čo zodpovedá 908,4 mld. EUR v cenách z roku 2011). Vzhľadom na neistotu týkajúcu sa rokov 2015 a 2016 (t. j. úroveň neuhradených žiadostí o platbu na konci predchádzajúceho roka a pravdepodobnosť vzniku dodatočných nepredvídaných platobných potrieb), by kompenzácia v týchto rokoch bola neobozretná. V roku 2017 sa úroveň stropu platieb v porovnaní s rokom 2016 nominálne zníži. Z týchto dôvodov sa navrhuje rozdeliť kompenzáciu na roky 2018 až 2020. Vzhľadom na rastúce platobné potreby ku koncu programového obdobia a zvýšenie stropu platieb v období rokov 2018 až 2020 sa navrhuje uskutočniť kompenzáciu v rovnakých ročných splátkach. Tieto sumy v rámci stropu platieb nebudú dostupné na platobné rozpočtové prostriedky v rámci jednotlivých ročných rozpočtov. Tabuľka 2: rozdelenie kompenzácie rezervy na nepredvídané udalosti v roku 2014 V miliónoch EUR || Strop platieb || Sumy, ktoré sú predmetom kompenzácie || Sumy k dispozícii v rámci stropu 2018 || 149 074,0 || 1 342,3 || 147 731,7 2019 || 153 362,0 || 1 342,2 || 152 019,8 2020 || 156 295,0 || 1 342,2 || 154 952,8 Spolu || 458 731,0 || 4 026,7 || 454 704,3 4. ĎALŠIE PRVKY Obom zložkám rozpočtového orgánu sa pripomína, že rozhodnutie sa v Úradnom vestníku Európskej únie nemá uverejniť neskôr ako opravný rozpočet č. 3 k všeobecnému rozpočtu Európskej únie na rozpočtový rok 2014. Návrh ROZHODNUTIE EURÓPSKEHO PARLAMENTU A RADY o mobilizácii rezervy na nepredvídané udalosti v roku 2014 EURÓPSKY PARLAMENT A RADA EURÓPSKEJ ÚNIE, so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[9], a najmä na druhý pododsek bodu 14, so zreteľom na návrh Európskej komisie, po postúpení návrhu legislatívneho aktu národným parlamentom, keďže: (1) V nariadení Rady č. 1311/2013, ktorým sa ustanovuje viacročný finančný rámec na roky 2014 – 2020[10], sa ustanovuje rezerva na nepredvídané udalosti do výšky 0,03 % hrubého národného dôchodku Únie. (2) V súlade s článkom 6 tohto nariadenia Komisia vypočítala absolútnu výšku rezervy na nepredvídané udalosti na rok 2014[11]. (3) Po preskúmaní všetkých ostatných finančných možností reakcie na nepredvídateľné okolnosti, ktoré vznikli po tom, čo sa vo februári 2013 po prvýkrát stanovil strop platieb viacročného finančného rámca na rok 2014, sa zdá, že je nevyhnutné mobilizovať rezervu na nepredvídané udalosti v celom možnom rozsahu na doplnenie platobných rozpočtových prostriedkov vo všeobecnom rozpočte Európskej únie na rozpočtový rok 2014 nad strop platieb, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2014 sa rezerva na nepredvídané udalosti použije na poskytnutie sumy vo výške 4 026 700 000 EUR platobných rozpočtových prostriedkov nad rámec stropu platieb viacročného finančného rámca (VFR). Táto suma sa použije na doplnenie platieb podokruhu 1a (282 000 000 EUR), podokruhu 1b (3 394 700 000 EUR), okruhu 2 (100 000 000 EUR) a okruhu 4 (250 000 000 EUR). Článok 2 Suma 4 026 700 000 mobilizovaná prostredníctvom rezervy na nepredvídané udalosti za rozpočtový rok 2014 sa kompenzuje voči rezervám v rámci stropov platieb na nasledujúce roky: a) 2018: 1 342 300 000 EUR b) 2019: 1 342 200 000 EUR c) 2020: 1 342 200 000 EUR Článok 3 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] COM(2013) 928, 20.12.2013. [2] COM(2014) 329, 28.5.2014. [3] Pozri správu EP o rokovaniach o VFR na roky 2014 – 2020: získavanie skúseností a ďalší postup (2014/2005(INI)) prijatú 15. apríla 2014 (P7_TA-PROV(2014)0378), ktorú pripravili poslanci Ivalo Kalfin a Jean-Luc Dehaene. [4] COM(2014) 329, 28.5.2014. [5] Spoločné vyhlásenie o článku 15 nariadenia Rady, ktorým sa ustanovuje viacročný finančný rámec na roky 2014 – 2020 (dokument Rady 11961/13). [6] Nariadenie Európskeho parlamentu a Rady (EÚ) č. 223/2014 z 11. marca 2014 o Fonde Európskej pomoci pre najodkázanejšie osoby (Ú. v. EÚ L 72, 12.3.2014, s. 1). [7] Bolo dohodnuté, že na prostriedky na iniciatívu na podporu zamestnanosti mladých ľudí, Fond európskej pomoci pre najodkázanejšie osoby, presun z Kohézneho fondu do Nástroja na prepájanie Európy a technickú pomoc Komisie nie je potrebné zadržanie výkonnostnej rezervy. [8] IP 14/219, 5.3.2014. [9] Ú. v. EÚ C 373, 20.12.2013, s. 1. [10] Ú. v. EÚ L 347, 20.12.2013, s. 884. [11] Oznámenie Komisie Rade a Európskemu parlamentu z 20. decembra 2013 o technických úpravách finančného rámca na rok 2014 podľa vývoja HND, (COM(2013) 928).